
OPEN CALL 
ΔΙΕΘΝΕΣ ΘΕΡΙΝΟ ΣΧΟΛΕΙΟ ΚΑΒΑΦΗ 2027
«Αρχειακές διερευνήσεις: Το ψηφιακό Αρχείο Καβάφη και ερευνητικές πρακτικές»
Αθήνα, 5–9 Ιουλίου 2027
ΣΥΝΤΟΜΗ ΠΕΡΙΓΡΑΦΗ
Το Διεθνές Θερινό Σχολείο Καβάφη 2027 θα πραγματοποιηθεί από τις 5 έως τις 9 Ιουλίου στον ιστορικό χώρο της Onassis Mandra στο κέντρο της Αθήνας. Η ετήσια ακαδημαϊκή πρωτοβουλία του Αρχείου Καβάφη και του Ιδρύματος Ωνάση επικεντρώνεται στο πώς η ψηφιοποίηση και η ψηφιακή δημοσίευση του αρχείου Καβάφη και της βιβλιοθήκης Καβάφη αναδιαμορφώνουν την έρευνα, τη διδασκαλία, την αρχειακή πρακτική και την ουσιαστική σχέση του κοινού με το έργο του Κ. Π. Καβάφη. Συνδυάζοντας θεωρητικές προσεγγίσεις με εμπειρικές μελέτες περιπτώσεων, το πρόγραμμα εξετάζει πώς οι ψηφιακοί πόροι ανοιχτής πρόσβασης διαμορφώνουν και διαμορφώνονται από τις επιστημονικές πρακτικές στο σημείο συνάντησης των καβαφικών σπουδών, της αρχειακής επιμέλειας, της διαχείρισης δεδομένων, της μεθοδολογίας της λογοτεχνικής έρευνας και του σχεδιασμού ψηφιακών ερευνητικών περιβαλλόντων.
ΠΡΟΘΕΣΜΙΑ ΥΠΟΒΟΛΗΣ ΑΙΤΗΣΕΩΝ: 18.12.2026
Το Διεθνές Θερινό Σχολείο Καβάφη είναι μια ετήσια ακαδημαϊκή πρωτοβουλία του Αρχείου Καβάφη και του Ιδρύματος Ωνάση, η οποία εστιάζει στον Καβάφη, το έργο και το αρχείο του και επιδιώκει να διερευνήσει την επίδραση της ποίησής του στον κόσμο από νέες πολιτισμικές και ακαδημαϊκές οπτικές. 
Από την καθιέρωσή του, το 2017, το Διεθνές Θερινό Σχολείο Καβάφη αποσκοπεί να εμπλουτίσει και να ενισχύσει τις γνώσεις των συμμετεχόντων και συμμετεχουσών γύρω από την καβαφική ποίηση και να ενθαρρύνει μελλοντικές ερευνητικές συνεργασίες ανάμεσα σε μελετητές και μελετήτριες από διάφορους επιστημονικούς κλάδους και μεθοδολογικές αφετηρίες, που βρίσκονται σε διαφορετικά σημεία της σταδιοδρομίας τους. Οι θεματικές που διερευνήθηκαν στα προηγούμενα Θερινά Σχολεία ήταν: «Ο Καβάφης στον κόσμο», «Καβάφης και Αρχαιότητα», «Οι προσ/ανατολισμοί του Καβάφη», «Η διαμεσολάβηση του Καβάφη», «Ο Καβάφης μέσα από τις επιστήμες και τις τέχνες», «Καβάφης, Θέατρο και Επιτελεστικότητα» και «Ο Καβάφης και η Αίγυπτος». Η θεματική του Θερινού Σχολείου του 2027 είναι «Αρχειακές διερευνήσεις: Το ψηφιακό Αρχείο Καβάφη και ερευνητικές πρακτικές». 
Το Θερινό Σχολείο 2027 έχει ως αφετηρία την Ψηφιακή Συλλογή του Αρχείου Καβάφη, δηλαδή το ψηφιακό περιβάλλον που φιλοξενεί το αρχείο Καβάφη (από το 2019) και τη βιβλιοθήκη του ποιητή (από το 2024). Στόχος του είναι να διερευνήσει πώς οι ψηφιακές συλλογές λειτουργούν όχι απλώς ως μέσα αναπαράστασης αρχειακών τεκμηρίων, αλλά ως δυνητικά ερευνητικά περιβάλλοντα που αντανακλούν και επαναπροσδιορίζουν την παραγωγή και την ερμηνεία της γνώσης, σε μια εποχή κατά την οποία οι πρακτικές ψηφιακής επιμέλειας και μετατροπής σε δεδομένα αλλάζουν ριζικά τον τρόπο με τον οποίο αποκτούμε πρόσβαση στα λογοτεχνικά αρχεία, τα τεκμηριώνουμε, τα αναλύουμε και τα διαφυλάσσουμε. Το Διεθνές Θερινό Σχολείο Καβάφη 2027 έχει ως στόχο να διερευνήσει πώς αυτές οι διαδικασίες επηρεάζουν την αλληλεπίδρασή μας με το αρχείο Καβάφη και ποιες προεκτάσεις έχουν για την ακαδημαϊκή έρευνα, την εκπαίδευση και τη δημόσια ιστορία του Αλεξανδρινού ποιητή. 
Τα σεμινάρια θα διερευνήσουν τους τρόπους με τους οποίους οι ελεύθερα διαθέσιμοι ψηφιακοί πόροι ανοίγουν νέους δρόμους για την πρόσβαση, τη μελέτη και την ανάλυση της αντίληψής μας για τον Καβάφη ως συγγραφέα, αναγνώστη, φίλο, και όχι μόνο, θα σκιαγραφήσουν την κριτική και δυναμική σχέση του με διάφορες λογοτεχνικές προσωπικότητες, ιστορικές εποχές και λογοτεχνικά ρεύματα και θα ανιχνεύσουν τις τοπικές και διεθνείς διασυνδέσεις και σχέσεις που συγκροτούν τα δίκτυα –λογοτεχνικά και άλλα– στα οποία ο ποιητής συμμετείχε ή των οποίων αποτέλεσε μέρος. Εστιάζοντας στις αρχειακές και ερευνητικές πρακτικές που βρίσκονται πίσω από την ανάπτυξη αυτών των ψηφιακών εφαρμογών, οι προσκεκλημένοι εισηγητές και εισηγήτριες θα εξετάσουν ερωτήματα όπως: Με ποιους τρόπους οι ψηφιακές συλλογές διαφυλάσσουν, επανερμηνεύουν ή μετασχηματίζουν την ιστορία των αρχειακών συλλογών; Ποια ερευνητικά ερωτήματα, ποιες πρακτικές ανάγνωσης και ποιες ερευνητικές αλληλουχίες καθιστούν δυνατές οι ψηφιακές υποδομές, και πώς όλα αυτά προβλέπονται κατά τον σχεδιασμό των ψηφιακών συλλογών; Τέλος, πώς αυτές οι πρακτικές αναδιαμορφώνουν τους τρόπους με τους οποίους αναλύουμε το έργο, τη ζωή και τη μεταθανάτια φήμη του Αλεξανδρινού ποιητή; Συνδυάζοντας μελέτες περιπτώσεων, μεθοδολογικές αφηγήσεις και συζητήσεις βασισμένες στη θεωρία, το πρόγραμμα στο σύνολό του αποσκοπεί να αναδείξει όλη την πολυπλοκότητα της επιστημονικής έρευνας με τη χρήση (ψηφιακών) λογοτεχνικών αρχείων και ερευνητικών εργαλείων.
Καλούμε υποψήφιους/ες διδάκτορες, μεταδιδακτορικούς/ές ερευνητές/ερευνήτριες και νέους/νέες επιστήμονες να συμμετάσχουν στο Διεθνές Θερινό Σχολείο Καβάφη, παρουσιάζοντας μια ερευνητική εργασία που αξιοποιεί την Ψηφιακή Συλλογή του Αρχείου Καβάφη (αρχείο και βιβλιοθήκη). Οι προτάσεις θα πρέπει είτε να χρησιμοποιούν την Ψηφιακή Συλλογή ως κύρια ερευνητική πηγή για τη μελέτη της ζωής και του έργου του Καβάφη είτε να καταδεικνύουν πώς αυτοί οι ψηφιακοί πόροι –αυτοτελώς ή σε συνδυασμό με άλλα εργαλεία– εμπλουτίζουν και μετασχηματίζουν τη βιογραφική έρευνα, τη λογοτεχνική ανάλυση και τις σπουδές πρόσληψης. Προτάσεις που εισάγουν έναν διάλογο ανάμεσα στο αρχείο Καβάφη και άλλα λογοτεχνικά αρχεία και τα ψηφιακά τους περιβάλλοντα είναι επίσης ευπρόσδεκτες.
Το Διεθνές Θερινό Σχολείο Καβάφη 2027 θα διευθύνεται από τον Bart Soethaert (Αριστοτέλειο Πανεπιστήμιο Θεσσαλονίκης) και τη Μαρία Ακριτίδου (Αριστοτέλειο Πανεπιστήμιο Θεσσαλονίκης) και θα πραγματοποιηθεί στο κέντρο της Αθήνας. Μεταξύ των προσκεκλημένων εισηγητών και εισηγητριών που θα διδάξουν στα σεμινάρια και θα προσφέρουν ανατροφοδότηση ως μέντορες, σχολιάζοντας τις παρουσιάσεις των συμμετεχόντων και συμμετεχουσών, συγκαταλέγονται ο David Sutton (University of Reading, Ηνωμένο Βασίλειο), o Christopher Ohge (University of London, Ηνωμένο Βασίλειο), η Αμαλία Πάππα (Γενική Διευθύντρια των Γενικών Αρχείων του Κράτους), ο Αλέξανδρος Κατσιγιάννης (Πανεπιστήμιο Κρήτης), η Σοφία Ζησιμοπούλου (Ανωτάτη Σχολή Καλών Τεχνών Αθηνών), ο Βασίλης Βασιλειάδης (Αριστοτέλειο Πανεπιστήμιο Θεσσαλονίκης) και η Φωτεινή Δημηρούλη (Keble College, (University of Oxford).
Στο Θερινό Σχολείο 2027 θα συμμετάσχουν δώδεκα άτομα, με πρωινές και απογευματινές συναντήσεις για διάστημα πέντε ημερών (5–9 Ιουλίου). Μετά τα σεμινάρια από τους/τις προσκεκλημένους/ες εισηγητές/εισηγήτριες, θα ακολουθήσουν σύντομες ερευνητικές παρουσιάσεις από τους συμμετέχοντες και τις συμμετέχουσες. Όλα τα συμμετέχοντα άτομα στα σεμινάρια είναι απαραίτητο να παρευρίσκονται σε κάθε συνάντηση και να συμμετέχουν ενεργά σε δημιουργικές συζητήσεις. Ο συγκεκριμένος σχεδιασμός αποσκοπεί στην ενθάρρυνση ουσιαστικών και γόνιμων ανταλλαγών καθ’ όλη τη διάρκεια της εβδομάδας του Θερινού Σχολείου αλλά και πέραν αυτής. Στη διάρκεια της εβδομάδας ενδέχεται να προγραμματιστούν πρόσθετες εκδηλώσεις, όπως επισκέψεις πολιτιστικού χαρακτήρα και ειδικές παρουσιάσεις.
Γλώσσα εργασίας του Διεθνούς Θερινού Σχολείου Καβάφη θα είναι η αγγλική. Η γνώση της νέας ελληνικής γλώσσας δεν αποτελεί προαπαιτούμενο, ωστόσο οι υποψήφιοι/ες αναμένεται να έχουν έναν βαθμό εξοικείωσης με το έργο του Καβάφη ή/και με την Ψηφιακή Συλλογή του Αρχείου Καβάφη. Το φετινό Θερινό Σχολείο Καβάφη απευθύνεται σε συμμετέχοντες και συμμετέχουσες από ένα ευρύ φάσμα επιστημονικών πεδίων, στα οποία περιλαμβάνονται, μεταξύ άλλων, οι Νεοελληνικές Σπουδές, η Συγκριτική Λογοτεχνία, η Αρχειονομία και η Επιστήμη της Πληροφορίας, η Βιβλιοθηκονομία και η Ψηφιακή Επικοινωνία, η Μουσειολογία, οι Δημόσιες Ανθρωπιστικές Επιστήμες, οι Σπουδές Πολιτιστικής Κληρονομιάς, οι Σπουδές Νέων Μέσων και οι Ψηφιακές Ανθρωπιστικές Επιστήμες. 

ΕΠΙΠΛΕΟΝ ΠΛΗΡΟΦΟΡΙΕΣ
Χάρη στη γενναιόδωρη υποστήριξη του Ιδρύματος Ωνάση, το Διεθνές Θερινό Σχολείο Καβάφη θα καλύψει όλα τα έξοδα διαμονής και διατροφής των συμμετεχόντων και συμμετεχουσών. Επιπλέον, δεν θα υπάρξουν δίδακτρα ή άλλες χρεώσεις συμμετοχής. Οι συμμετέχοντες και συμμετέχουσες μπορούν επίσης να υποβάλουν αίτηση επιχορήγησης για την κάλυψη του συνόλου ή μέρους των εξόδων μετακίνησής τους.
Υποψήφιοι/ες διδάκτορες, μεταδιδακτορικοί/ες ερευνητές/ερευνήτριες και νέοι/νέες επιστήμονες που εργάζονται σε συναφή πεδία καλούνται να υποβάλουν αίτηση συμμετοχής στο Διεθνές Θερινό Σχολείο Καβάφη 2027. Κατ’ εξαίρεση, ενδέχεται να γίνουν δεκτοί έως και δύο μεταπτυχιακοί/ές φοιτητές/φοιτήτριες, βάσει των εξαιρετικών ακαδημαϊκών τους επιδόσεων και του αποδεδειγμένου ενδιαφέροντός τους για τη θεματική εστίαση του Θερινού Σχολείου.

Οι υποψήφιοι/ες καλούνται να υποβάλουν:
α) μια επιστολή που να περιέχει σύντομη επισκόπηση της τρέχουσας έρευνάς τους και του κινήτρου συμμετοχής τους στο Διεθνές Θερινό Σχολείο (έως 500 λέξεις)· 
β) μια περιγραφή του συγκεκριμένου θέματος (περίληψη) που επιθυμούν να αναπτύξουν σε μια 20λεπτη παρουσίαση κατά τη διάρκεια του Διεθνούς Θερινού Σχολείου (έως 500 λέξεις)· 
γ) αναλυτικό βιογραφικό σημείωμα· 
δ) τα στοιχεία επικοινωνίας ενός προσώπου που θα μπορούσε να παράσχει συστατική επιστολή για την υποστήριξη της αίτησής τους. 
Όλα τα έγγραφα πρέπει να υποβληθούν στα αγγλικά. 
Οι συμμετέχοντες και συμμετέχουσες ενδέχεται να φωτογραφηθούν ή/και να βιντεοσκοπηθούν, ενώ τμήματα των παρουσιάσεων ή/και των συζητήσεών τους ενδέχεται να δημοσιοποιηθούν. 
Η προθεσμία υποβολής αιτήσεων για το Διεθνές Θερινό Σχολείο Καβάφη είναι η 18η Δεκεμβρίου 2026. 
Οι επιτυχόντες και επιτυχούσες θα ενημερωθούν έως τα τέλη Ιανουαρίου 2027 και θα κληθούν να υποβάλουν ένα προσχέδιο 3.000 λέξεων της παρουσίασής τους έως τις 5 Μαΐου 2027.
Η μη έγκαιρη υποβολή αυτού του προσχεδίου συνεπάγεται την απώλεια της θέσης στο Θερινό Σχολείο.
Οι υποψήφιοι/ες που επιθυμούν να υποβάλουν αίτηση πρέπει να δημιουργήσουν προσωπικό λογαριασμό στο Onassis Directory μέσω του παρακάτω συνδέσμου. Μπορούν να συμπληρώνουν την αίτηση και να ανεβάζουν τα απαιτούμενα δικαιολογητικά σταδιακά, οποιαδήποτε στιγμή έως τη λήξη της προθεσμίας υποβολής.
Open Call: Διεθνές Θερινό Σχολείο Καβάφη 2027. Κάντε την αίτησή σας εδώ.
Για τυχόν απορίες και διευκρινίσεις, μπορείτε να απευθυνθείτε στη διεύθυνση cavafyarchive@onassis.org.

